Camilla Fabricius (S), 2023-06-01:
Først og fremmest vil jeg gerne have lov til at hilse fra vores ordfører Anne Paulin, som desværre ikke kunne være her.
Hun havde ellers glædet sig virkelig meget, for natur optager hende, og det ved jeg, fordi det er noget af det, vi har diskuteret rigtig ofte, når vi har fri, altså vores egen personlige tilgang til naturen.
Vi er opvokset tæt på den jyske hede.
Jeg vil læse hendes ordførertale op.
Mennesket er på mange måder underlegent i naturen.
Der findes mange dyr, der er stærkere end os, og som kan løbe hurtigere, kan forårsage giftige bid eller kan camouflere sig og skjule sig.
Alligevel er der ingen tvivl om, at det farligste dyr på planeten er os selv.
Mennesket har allerede udryddelse af flere arter på samvittigheden, og i disse år står vi i en hidtil uset biodiversitetskrise.
Det er en krise, hvor manglende handling vil medføre endnu flere arters forsvinden, og der er en skræmmende risiko for, at det naturgrundlag, vi alle er afhængige af, vil kollapse lige under vores fødder.
Derfor er denne debat, vi har dag, vigtig, så tak til Enhedslisten for at rejse debatten her i dag.
I Socialdemokratiet ser vi klima- og biodiversitetskrisen som en af vores tids største udfordringer, som vi er moralsk forpligtet til at handle på.
I den sidste regeringsperiode, hvad også flere ordførere her i dag allerede har sagt, satte vi handling bag ordene med store investeringer i bl.a. naturnationalparkerne og mere urørt skov.
Det er vi stolte af, men godt begyndt er langtfra fuldendt.
Derfor har naturen også en stor plads i det nye regeringsgrundlag.
Vi skal have Danmarks første natur- og biodiversitetslov, som sætter bindende mål for mere vild natur i Danmark og en meget stærkere indsats for at styrke biodiversiteten.
Natur- og biodiversitetsloven skal være med til at sikre, at Danmark bidrager til EU's biodiversitetsstrategi, hvor 30 pct. af EU's areal skal være beskyttet i 2030, heraf skal 10 pct. være strengt beskyttet.
Der, hvor det er muligt at samtænke naturbeskyttelse med andre hensyn, skal vi se på det, som f.eks. når vi tager klimaskadelige lavbundsjorder ud af arealet til produktion og samtidig giver mulighed for at skabe den vilde natur, som før var opdæmmet land.
Mere vild natur kan også gå hånd i hånd med bedre beskyttelse af vores drikkevand og i det hele taget det at sikre et renere vandmiljø.
Regeringen ønsker at øge Danmarks skovareal med 250 ha, så vi får et patchwork af skov, hvor der både kan være produktion og urørt skov, og der er det vigtigt med indsatsen for et bedre klima og en bedre biodiversitet.
Vi ser også frem til det videre samarbejde.
Danmark er et meget opdyrket land, når vi sammenligner os med mange andre lande, dels fordi vi har utrolig meget god landbrugsjord, dels fordi vi har taget knap så god jord ind for så at udnytte det for at optimere produktionen.
Det er en udfordring i dag, og vi er simpelt hen nødt til at lære af fortidens unoder og også gøre det om, sådan at vi kan få muligheden for at opretholde biodiversiteten og økosystemerne.
Derfor har vi også i Danmark en stor forpligtigelse til at give mere areal tilbage til naturen, for den danske natur har også unikke egenskaber, som der må og skal gøres plads til.
Vi ser frem til samarbejdet om at styrke vores fælles natur med resten af Folketingets partier, og vi glæder os også meget til debatten her i salen i dag.
Og der er plads til, at flere slutter sig til.
Det er fra Socialdemokratiet, Moderaterne og Venstre: Forslag til vedtagelse
Folketinget anerkender, at regeringen vil udarbejde en national implementeringsplan for aftalen inden den næste partskonference i 2025.
Folketinget noterer, at EU's biodiversitetsstrategi for 2030 indeholder et fælles EU-mål om beskyttelse af 30 pct. af EU's land- og havareal, heraf en tredjedel strengt beskyttet, som alle medlemslande skal bidrage til.
Folketinget anerkender, at Miljøministeriet foreløbig har indmeldt beskyttet natur, og at der senere kan indmeldes yderligere danske bidrag til EU-målet.
Folketinget anerkender også, at regeringen vil indføre en samlet lov om natur og biodiversitet med mål og virkemidler for et grønnere Danmark, og at regeringen vil afklare, hvordan loven kan bidrage til EU's biodiversitetsstrategi for 2030.
Folketinget ser frem til, at regeringen igangsætter det vigtige arbejde i samarbejde med interessenter og faglige kilder.«